Työpäällikkö Seppo Karjalainen etsi ojasta merkkejä klooratusta vedestä, mutta putkivuotoa ei löytynyt Nousiaisten Miekkavuorentiellä.

Työpäällikkö Seppo Karjalainen etsi ojasta merkkejä klooratusta vedestä, mutta putkivuotoa ei löytynyt Nousiaisten Miekkavuorentiellä. Jouni Koutonen / Yle

Nousiaisten Vesi Oy tiedottaa, että keskiviikkoaamulla on havaittu uusi ja merkittävä vuoto vesijohtoverkossa.

Vesihuolto toivoo asukkaiden ottavan yhteyttä, jos maastosta löytyy vettä paikoista, joissa sitä ei ennen ole ollut.

Kunnanjohtaja Jaana Karrimaa sanoo, että yöllä noussut vedenkulutus oli havaittu aamulla. Vuotokohtaa yritetään nyt paikallistaa etsinnöissä.

– Toivotaan, että vuotokohta löytyy nopeasti ja ettei tapahdu vesien sekoittumista, Karrimaa sanoo.

Uusi kriisi yritetään välttää

Nousiaisten aiempi putkirikko aiheutti tammi-helmikuussa kunnassa vesikriisin, kun jätevettä kulkeutui talousveden sekaan.

Nousiaisten vesijohtoverkosto on ihan yhtä hyvässä kunnossa kuin muuallakin Suomessa. Timo Oja

Nousiaisten tekninen johtaja ja Nousiaisten Veden toimitusjohtaja Timo Oja toivoo, ettei asia nyt kriisiydy.

– Aiomme olla nyt erityisen tarkkoina korjaustöissä, kun vuotokohta löytyy, Oja sanoo.

Työpäällikkö Seppo Karjalainen analysoi Nousiaisten Miekkavuorentiellä otettua vesinäytettä keskiviikkona. Jouni Koutonen / Yle

Syy vuodolle ei hänen mukaansa löydy verkoston huonosta kunnosta.

– Nousiaisten vesijohtoverkosto on ihan yhtä hyvässä kunnossa kuin muuallakin Suomessa. Näitä putkirikkoja nyt tulee esimerkiksi pakkasen takia.

Kunta on tiedottanut asukkaita uudesta vuodosta kotisivuillaan (siirryt toiseen palveluun) ja tekstiviesteillä. Timo Oja uskoo, että vuotokohta löytyy jo keskiviikon aikana.

Vettä voi toistaiseksi käyttää normaalisti.